Rakovskí

**Rakovskí** alebo **Rakovskovci** sú starý turčiansky šľachtický rod so stredovekými koreňmi.

Rakovskí neboli potomkami pôvodných rakovských zemanov, pretože tí v priebehu 15. storočia postupne vymreli. Na základe nového kráľovského darovania pripadlo Rakovo Ondrejovi Čerňanskému z Veľkej Čiernej. Proti tejto donácii sa ohradilo všetko príbuzenstvo. Nedlho potom získal v roku 1479 polovičný podiel v Rakove turčiansky podžupan Matej Jesenský z Dolného Jasena († 1496). Ďalší podiel v Rakove vyženil sobášom s Annou, dcérou Juraja z Rakova. Donáciu na majetky od Mateja Korvína získal v roku 1483. Podľa získaného majetku začali jeho potomkovia používať priezvisko v tvare *Rakovský seu(=inak) Jesenský de Parva Jesen*. Rakovskí preniesli svoje sídlo do Kaľamenovej, ktorú získali v polovici 16. storočia. Nedlho potom dostalo sa im obnovenia erbového listu (1561), ktorý dali zapísať do stoličnej zápisnice až v roku 1774. Z Rakova sa celkom nevysťahovali a časť rodiny ostala navždy v Rakove. Pôvodné zemianske majetky sa udržali v majetku rodu až do konca 19. storočia.

## Dejiny rodu
Rod Rakovských sa osamostatnil koncom 15. storočia rozdelením starého turčianskeho rodu Jesenských na dve línie, z ktorých jedna podľa svojho sídelného majetku v Rakove dostala predikát de Rako a meno Rakovský. V polovici 16. stor. najvýznamnejším členom tohto rodu bol Juraj, ktorý dosiahol vysoké hodnosti a funkcie vo verejnej správe (vicepalatín, kráľovský komorník a iné). Za panovania kráľa Ferdinanda I. značne rozmnožil majetok rodu. Za zásluhy a vernosť kráľovi dostal mnohé donácie, ktorými získal a ďalšími akvizíciami ešte zväčšil majetok rodu. 

Majetky a podiely v rôznych obciach:
* Liptovská župa: Liptovská Štiavnica, Štiavnička, Ludrová, Biely Potok, Partizánska Ľupča, Parížovce, Dechtáre, Fiačice, Kvačany, Lúčky, Bešeňová, Uhorská Ves, Závaská Poruba, 
* Spišská župa: Farkašovce, Filice, Gánovce, Rokus, 
* Trenčianska župa: Čičmany, Vyšehradné, 
* Turčianska župa: Blážovce, Budiš, Kalník, Kaľamenová, Rudno,
* Zvolenská župa: Breznica, Duby, Kremnička, Pršany.

Jurajovi synovia, Ján a Ondrej, skonali bez potomkov zakrátko po otcovi a tak sa majetky koncom 16. storočia dostali do vlastníctva Jurajovho brata Štefana Rakovského a jeho synov Alberta, Martina, Mateja a Mikuláša. Mnohí z rodu študovali a niektorí aj pôsobili v českých krajoch. V druhej polovici 16. storočia. študovali v Čechách bratia Martin, Mikuláš a Matej. Všetci načas v českých krajoch i pôsobili a Mikuláš sa tam dokonca oženil a usadil. 
Neskôr získal rod ďalšie majetky v Hontianskej župe a rozdelil sa na dve línie pomenované podľa svojich sídel *Štiavnickou* (podľa Liptovskej Štiavnice) a *Rakovskou* (podľa Rakova). Rod Rakovských nikdy nevlastnil rozsiahlejšie kompaktné panstvá. Ich majetky tvorili roztrúsené kúrie a majetkové podiely v mnohých obciach v ktorých mali svoje kúrie a majetkové podiely aj iné šľachtické rody. Rod Rakovských získal značnú časť majetkov po rodoch, ktoré vymreli. Získaním majetkov po rodoch Štiavnických a Parížovských získali aj príslušné majetkoprávne písomnosti tvoriace archívy týchto rodov. Prevažná časť majetkoprávnych písomností archívu rodu Rakovských je latinská. Latinské sú však zväčša také písomnosti, ktoré vydala kráľovská kancelária, palatín, a pod. Z nepočetných listín vydaných župnými ustanovizňami v 16. storočí sú v archíve rodu dve slovenské a tri latinsko-slovenské, ktoré majú úvod a záver latinsky a výpovede svedkov sú slovensky. Pomerne najviac slovenských písomností v archíve rodu je medzi majetkoprávnymi písomnosťami obsahujúcimi právne rokovania, ktoré sa uskutočnili priamo medzi členmi liptovských a turčianskych zemianskych rodov. Sú to hlavne testamenty, obligácie na požičané sumy, kvitancie na vrátené peniaze a záložné listy. České, resp. slovenské písomnosti zo 16. storočia v archíve rodu Rakovských dokumentujú uplatňovanie sa češtiny ako písomnej reči na Slovensku v tomto období.

## Rodový erb
Rakovskí používali od konca stredoveku až do polovice 16. storočia jednoduchý erb s rakom. Erb je hovoriaci a vyjadruje názov lokality, odkiaľ rod pochádzal. Za pôvodnú podobu erbu Rakovských sa všeobecne považuje červený vodorovne položený rak v zlatom poli. Rak by mal byť aj v klenote. Farebnosť erbu sa odvodzuje od farebnosti armálesu z roku 1561. Staršiu podobu rodového erbu spred udelenia armálesu poznáme z pečatí Juraja Rakovského. V štíte sa nachádza rak.

V roku 1561 získali Rakovskí od Ferdinanda I. armálnu listinu. Listina bola vydaná 16. augusta 1561 vo Viedni. Zachovala sa až dodnes v ich rodovom archíve uloženom v Maďarskom krajinskom archíve v Budapešti. Adresátmi armálesu boli Martin a Ján Rakovskí a Albert, Matej a Ondrej Rakovskí. Erbovou listinou bol udelený nasledovný erb. Erb je modrý so zlatou pätou. Na deliacej čiare je v modrom poli položená zlatá koruna. Z nej vyrastá medzi dvojicou k zemi sklonených ľalií doprava otočený obrnený rytier držiaci v pravej ruke meč, ktorý má položený na pleci a v ľavici drží olivovú ratolesť. V pravom hornom rohu štítu sa nachádza zlaté žiariace slnce a v ľavom hviezdička. V dolnom zlatom poli sa nachádza pôvodný rodový erb – červený vodorovný rak. Klenotom je rytier zo štítu vyrastajúci medzi sklonenými ľaliami z koruny. Prikrývadlá sú červeno – strieborné a zlato – modré.

## Rodokmene
**Rakovský de Rako**
*Juraj Rakovský de Rako (16. stor.), vicepalatín a kráľovský komorník  
**Ján Rakovský de Rako + Magdaléna – bez potomkov 
**Ondrej Rakovský de Rako – bez potomkov
*Štefana Rakovský de Rako
**Albert Rakovský de Rako
**Martin Rakovský de Rako (1535 – †28.9.1579) ∞ Dorota Krivayová z Trenčína 
***Barbora Rakovská (1570-)
***Dávid Rakovský (1574-)
**Matej Rakovský de Rako (1537 – †19.10.1562)
**Mikuláš Rakovský de Rako (cca 1538 – † 1586)

**Rakovský de Rako**
*Peter Rakovský († pred 6.7.1705) ∞ Katarína Kubíniová
**Melchior II. Rakovský z Veľkého Rakova, (cca 1660 - †6.6.1707) stoličný notár ∞ Klára Husárová de Regöcz
***Imrich Rakovský
***Michal Rakovský, notár krajinského sudcu + Klára Gostoniová
***Mikuláš Rakovský ∞ Zuzana Szögényi
***Magdaléna Rakovská ∞ Gabriel Maršovský 
***Sára Rakovská ∞ Pavol Ilovay, ∞ Juraj Akáč	
**Imrich Rakovský z Veľkého Rakova
**Ladislav Rakovský z Veľkého Rakova
**Katarína Rakovská z Veľkého Rakova
**Magdaléna Rakovská z Veľkého Rakova

## Osobnosti rodu
* Martin Rakovský (* 1535 – † 1579) bol prvý slovenský humanista, najväčšia osobnosť slovenskej literatúry v 16. storočí
* Juraj Rakovský (16. storočie) bol vicepalatín a kráľovský komorník
* Melichar Rakovský (* cca 1660 - † 6. jún 1707) bol oravský stoličný notár a podžupan
* Martin Rakovský (* 1754, Rakovo – † 1828) bol dôstojník a generál 
* Štefan Rakovský (* 1832 – † 1891) bol historik
* Gejza Rakovský  (* 1845 – † 1911) bol uhorský politik a botanik
* Štefan Rakovský (* 1847 – † 1910) bol uhorský politik, právnik, predseda Najvyššieho kontrolného úradu

## Zdroje
*Jozef Novák: *Rodové erby na Slovensku I., Kubínyiho zbierka pečatí* (Osveta, n. p., Martin, 1980) 
*Jozef Novák: *Rodové erby na Slovensku II., Peťkova zbierka pečatí* (Osveta, n. p., Martin 1986)
*Miloslav Okál: *Život a dielo Martina Rakovského - I. diel* (Martin 1979) 
*Miloslav Okál: *Život a dielo Martina Rakovského - II. diel* (Martin 1983) 
*Genealogicko-Heraldický Hlas, *časopis Slovenskej Genealogicko–Heraldickej spoločnosti*  (Vychádza od roku 1991)

## Ďalšia literatúra
* 
* 

Kategória:Šľachtické rody na Slovensku
Kategória:Šľachtické rody v Uhorsku